正月五日從德儉大夫遊盧山聖境坐中作以紀一時異事
作者：守億
朝代：宋

paragraphs: 明庭事業青雲上，蹔屈鳴弦非所望。
聞有靈蹤在境中，何從揮鞭時一訪。
石路盤紆入道家，老松偃蹇枝槎枒。
昔年煮藥盧童子，嘗聞白日乘雲霞。
紅塵不到神仙窟，殿宇荒凉古突兀。
海近幽深春未來，寒風吹池水生骨。
厚冰無文印沈冥，一泓斜卧雲母屏。
屏底有物色如玉，隠隠結就浮圖形。
澄澄照眼琉璃瑩，還同倒影落明鏡。
殆非人巧出天工，聾俗安知凡與聖。
吾皇德澤被四夷，産此正是興龍時。
畫圖難展丹青手，聊作昇平瑞應詩。